Tomáš Urban opúšťa Liptov: Český útočník sa vracia do rodnej krajiny
LIPTOVSKÝ MIKULÁŠ - Český hokejový útočník Tomáš Urban už nie je hráč extraligového klubu MHK 32 Liptovský Mikuláš. Jeho novým pôsobiskom bude účastník druhej najvyššej českej súťaže Slovan Ústí nad Labem, ktorý informoval o čerstvej akvizícii na svojej oficiálnej webstránke.
Urban prišiel do Liptovského Mikuláša pred sezónou 2021/2022 po tom, ako predošlý ročník strávil v druhej najvyššej slovenskej súťaži v drese Žiliny. V extraligovej sezóne 2021/2022 odohral 18 zápasov, v ktorých si pripísal 3 góly, 3 asistencie, 10 trestných minút a 4 mínusové body. V slovenskej extralige už obliekal aj dres Nových Zámkov.